មន្ត្រី​ទូត​អាមេរិក​នៅ​វៀតណាម​ត្រូវ​ប៉ូលិស​បំពាន​ ​ពេល​សួរ​សុខទុក្ខ​អ្នកប្រឆាំង
លោក​ គ្រីស្ទាន​ ម៉ាឆានត៍ មន្រ្តី​ទទួល​បន្ទុក​ផ្នែក​នយោបាយ​នៃ​ស្ថានទូត​អាមេរិក​ ត្រូវ​បាន​ប៉ូលិសវៀតណាម​​វាយដំ នៅវៀតណាម។
ក្រសួងការបរទេសសហរដ្ឋអាមេរិកឲ្យដឹងថា ខ្លួនបានដាក់ពាក្យតវ៉ាយ៉ាងខ្លាំងមួយទៅនឹងរដ្ឋាភិបាលវៀតណាម ចំពោះការណ៍ដែលប៉ូលិសបំពានទៅលើអ្នកការទូតអាមេរិកមួយរូប ក្នុងប្រទេសវៀតណាម។ Dave Gollust អ្នកយកព័ត៌មានរបស់ វីអូអេរាយការណ៍រឿងនេះក្រសួងការបរទេសមកថា មន្រ្តីការទូតអាមេរិករូបនោះបានព្យាយាមទៅសួរសុខទុក្ខជនប្រឆាំងជាតិវៀតណាមដ៏ល្បីមួយរូប នៅកណ្តាលក្រុង វ៉េ (Hue)។ ក្រសួងការបរទេសសហរដ្ឋអាមេរិកឲ្យដឹងថា ខ្លួនបានដាក់ពាក្យតវ៉ាយ៉ាងខ្លាំងមួយទៅក្រសួងការបរទេសវៀតណាមនៅទីក្រុងហាណូយ និងស្ថានទូតវៀតណាមនៅក្នុងទីក្រុងវ៉ាស៊ីងតោន ចំពោះហេតុការណ៍ដែលមន្រ្តីការទូតអាមេរិកម្នាក់ បានរងរបួសនៅក្នុងជម្លោះមួយជាមួយប៉ូលិសក្នុងទីក្រុង វ៉េ។ ក្រុមមន្រ្តីនៅសហរដ្ឋអាមេរិក នៅកំពុងប្រមូលព័ត៌មានលម្អិតអំពីហេតុការណ៍នោះនៅឡើយ ក៏ប៉ុន្តែ ពួកគេនិយាយថា លោក គ្រីស្ទាន ម៉ាឆានត៍ (Christian Marchant) មន្រ្តីទទួលបន្ទុកផ្នែកនយោបាយនៃស្ថានទូតអាមេរិក ត្រូវបានប៉ូលិសវាយដំ ក្នុងពេលដែលលោកព្យាយាមទៅសួរសុខទុក្ខលោកសង្ឃរូម៉ាំងកាតូលិក និងជនប្រឆាំង លោកថាដឹស ងឿន វ៉ាន់ លី (Thadeus Nguyen Van Ly) ដែលកំពុងជាប់ឃុំ ក្នុងផ្ទះនៅទីក្រុងវ៉េ។ ព័ត៌មានរាយការណ៍ពីទីក្រុងហាណូយបានឲ្យដឹងថា មន្រ្តីស្ថានទូតរូបនេះ ត្រូវគេបិទទ្វារឡានគាបជើងរបស់លោកជាច្រើនលើក ក្នុងពេលដែលលោក បានព្យាយាម ទៅសួរសុខទុក្ខ លោកលី ជនប្រឆាំងដ៏ល្បីឈ្មោះម្នាក់របស់វៀតណាម។ នៅក្នុងសន្និសីទសារព័ត៌មានមួយ លោក ម៉ាក ថូនណឺរ (Mark Toner) អ្នកនាំពាក្យស្តីទីក្រសួងការបរទេសអាមេរិក បានមានប្រសាសន៍ថា លោកម៉ាឆានត៍ បានរងរបួសស្រាល និងមិនអាចដើរត្រង់បាន ក្រោយពីហេតុការណ៍ដែលបានកើតឡើងកាលពីថ្ងៃពុធនោះ។ «មានហេតុការណ៍មួយបានកើតឡើង ហើយលោកគ្រីស្ទាន ម៉ាឆានត៍មន្រ្តីការទូតអាមេរិក បានរងរបួស។ របួសនោះមិនធ្ងន់ធ្ងរទេ ក៏ប៉ុន្តែ លោកបានរងរបួសក្នុងហេតុការណ៍នោះ។ យើងបានដាក់ពាក្យតវ៉ាជាផ្លូវការយ៉ាងខ្លាំងមួយ ទៅឲ្យរដ្ឋាភិបាលវៀតណាមនៅទីក្រុងហាណូយ និងស្ថានទូតវៀតណាមនៅទីក្រុងវ៉ាស៊ីងតោននេះ»។ ស្ថានទូតអាមេរិកប្រចាំនៅទីក្រុងហាណូយ បានហៅហេតុការណ៍នោះថាជាបញ្ហាដ៏គួរឲ្យព្រួយបារម្ភមួយ ហើយលោកបាននិយាយថា រដ្ឋាភិបាលម្ចាស់ផ្ទះ ត្រូវទទួលខុសត្រូវចំពោះសុវត្ថិភាព និងសន្តិសុខរបស់បុគ្គលិកការទូតនៅក្រោមអនុសារណៈទីក្រុងវីយ៉េន ឆ្នាំ១៩៦១ ស្តីអំពីទំនាក់ទំនងការទូត។ ស្រ្តីអ្នកនាំពាក្យក្រសួងការបរទេសវៀតណាមមួយរូបបានថ្លែងថា រដ្ឋាភិបាលទីក្រុងហាណូយ កំពុងត្រួតពិនិត្យមើលអំពីបញ្ហានេះ ដោយលោកស្រីបាននិយាយបន្ថែមថា មន្រ្តីការទូតបរទេស ត្រូវតែគោរពទៅតាមច្បាប់របស់ប្រទេសម្ចាស់ផ្ទះ។ ក្នុងវ័យ៦៣ឆ្នាំ លោកលី ត្រូវបានកាត់ទោសឲ្យជាប់ពន្ធនាគារ ៨ឆ្នាំ នៅក្នុងឆ្នាំ២០០៧ ពីបទព្យាយាមបំផ្លាញរដ្ឋាភិបាលកម្មុយនីស្តវៀតណាម ក៏ប៉ុន្តែ កាលពីឆ្នាំមុនលោកត្រូវបានដោះលែងឲ្យនៅក្រៅឃុំដោយសារមានបញ្ហាសុខភាព ហើយលោកត្រូវបានដាក់ឲ្យជាប់ឃុំក្នុងផ្ទះ។ សហរដ្ឋអាមេរិក បានរិះគន់ ជារហូតមកអំពីប្រវត្តិសិទ្ធិមនុស្សនៅប្រទេសវៀតណាម។ សហរដ្ឋអាមេរិកបានសរសើរដល់ប្រទេសវៀតណាមក្នុងការបន្ធូរបន្ថយដល់ការដាក់បម្រាមលើក្រុមសាសនា ក៏ប៉ុន្តែកាលពីពេលថ្មីៗនេះ ស្ថានទូតអាមេរិកក្នុងទីក្រុងហាណូយបានឲ្យដឹងថា ការចាប់ខ្លួន និងការផ្តន្ទាទោសពលរដ្ឋដែលបានបញ្ចេញទស្សនៈអំពីនយោបាយដោយសន្តិវិធី បានកើនឡើង។ ក្នុងពេលថ្មីៗនេះ ទំនាក់ទំនងនយោបាយរវាងសហរដ្ឋអាមេរិក និងវៀតណាមមានភាពតានតឹង។ ដំណើរទស្សនកិច្ចរបស់លោកស្រីរដ្ឋមន្រ្តីការបរទេសសហរដ្ឋអាមេរិក ហ៊ីលឡារី គ្លីនតិន ទៅប្រទេសវៀតណាម កាលពីចុងខែតុលាទៅចូលរួមជំនួបកំពូលអាស៊ីបូព៌ា ជាដំណើរទស្សនៈកិច្ចលើកទីពីររបស់លោកស្រីទៅប្រទេសនេះក្នុងរយៈពេលបួនខែ៕ ប្រែសម្រួលដោយ លី ម៉ូរីវ៉ាន់